Rigspolitiet oplyser, at de tyske myndigheder fra dags dato har indført grænsekontrol for rejsende, der fra Danmark ønsker at indrejse i Tyskland

Hvis du skal fra Danmark til Tyskland, skal du fra nu af huske dit pas.

Tyskland har nemlig fra dags dato indført grænsekontrol for rejsende, der kommer fra Danmark.

Det skriver Rigspolitiet i en pressemeddelelse.

Kontrollen er et led i de tyske myndigheders forberedelse op til G20-mødet i Hamborg den 7. og 8. juli. Grænsekontrollen forventes ophævet igen den 11. juli.

Den midlertidige grænsekontrol kommer til at være fleksibel, og det vil sige, at det ikke er sikkert, at man som dansker bliver stoppet, når man kommer kørende over grænsen.

Men Rigspolitiet opfordrer, at man som hidtil ved rejser til Tyskland husker at medbringe sit pas.

Flere hjemmesider, der tilhører de autonome kredse, skriver, at de vil deltage i massive demonstrationer under topmødet, men om det er årsagen til den pludselige grænsekontrol, melder politiet intet om.

En midlertidig foranstaltning ved større arrangementer ses også i Danmark. Eksempelvis har Danmark indført indrejsekontrol i forbindelse med Folkemødet på Bornholm.